PSH มั่นใจผลงานครึ่งปีหลังโตเด่น รับแบ็กล็อก 1 หมื่นลบ. ลุยขาย 8 โครงการแนวราบเพิ่ม
PSH มันใจผลงานครึ่งปีหลังโตเด่น รอรับรู้รายได้จาก Backlog กว่า 1 หมื่นลบ. จากยอดโอนที่มีทั้งหมด 2.19 หมื่นลบ. พร้อมลุยเปิดขายแนวราบใหม่ 8 โครงการ หวังเป้าหมายยอดขายทั้งปี 64 ไว้ที่ 3.2 หมื่นลบ.
20 พ.ค. 2564

นาย ปิยะ ประยงค์ ประธานเจ้าหน้าที่บริหาร บริษัท พฤกษา เรียลเอสเตท จำกัด (มหาชน)  ในเครือ บริษัท พฤกษา โฮลดิ้ง จำกัด (มหาชน) หรือ PSH เปิดเผยว่า บริษัทฯ มั่นใจในผลงานช่วงครึ่งปีหลัง 2564 จะเติบโตมากกว่าครึ่งปีแรก โดยจากการที่บริษัทฯ จะทยอยโอนโครงการคอนโดมิเนียมใหม่ที่สร้างเสร็จให้กับลูกค้า ซึ่งปัจจุบันบริษัทฯ ได้เริ่มทยอยติดตามความพร้อมของลูกค้าแล้ว ซึ่งพบว่ามีลูกค้าพร้อมรับโอนตั้งแต่ไตรมาส 3/2564 ราว 4-5 พันล้านบาท
ทั้งนี้ บริษัทฯ มีมูลค่ายอดขายรอโอน (Backlog) ที่จะรับรู้เข้ามาในช่วงครึ่งปีหลังกว่า 1 หมื่นล้านบาท จากยอดขายที่รอรับรู้รายได้จากการโอน (Backlog) ที่มีทั้งหมด 2.19 หมื่นล้านบาท ขณะเดียวกันในช่วงครึ่งปีหลัง บริษัทฯจะเริ่มรับรู้รายได้จากการให้บริการของโรงพยาบาลวิมุติเข้ามาเสริม หลังจากที่เพิ่งเปิดให้บริการในช่วงปลายเดือน มี.ค. 2564 ซึ่งในช่วงแรกจะเน้นในส่วนการให้บริการช่วยเหลือภาครัฐเกี่ยวกับการตรวจ รักษา และการฉีดวัคซีนโควิด-19 เป็นหลัก จึงยังไม่มีรายได้เข้ามามากนัก แต่อย่างไรก็ตามในช่วงครึ่งปีหลังจะเปิดให้บริการรักษาพยาบาลมากขึ้น ซึ่งคาดว่าจะมีรายได้จากในส่วนของโรงพยาบาลวิมุติเข้ามาในปีนี้ราว 200 ล้านบาท
“แม้ว่าปัจจุบันจะยังมีการแพร่ระบาดโควิด-19 รอบ 3 ซึ่งส่งผลกระทบต่อความเชื่อมั่นไปบ้าง แต่ถือว่าคนเริ่มปรับตัวกับสถานการณ์ได้บ้างแล้ว รวมถึงบริษัทก็มีความพร้อมรับมือและมองหาโอกาสในการทำธุรกิจ เพื่อสร้างผลงานให้เป็นไปตามเป้าหมายที่ตั้งไว้ เห็นได้จากการปรับกลยุทธ์ด้วยการทำการตลาดผ่านช่องทางออนไลน์มากขึ้น เพื่อให้เข้าถึงลูกค้าได้เร็ว รวมทั้งปรับการพัฒนาสินค้าให้ตรงกับความต้องการของลูกค้า และจับกลุ่มลูกค้าที่มีกำลังซื้อมากขึ้นเพื่อสร้างโอกาสทางธุรกิจ” นาย ปิยะ กล่าว 
สำหรับการพัฒนาสินค้าในขณะนี้จะเน้นจับกลุ่มลูกค้าระดับกลางและระดับบน ที่มีรายได้ประจำมากขึ้น โดยเฉพาะตลาดแนวราบ ซึ่งยังมีความต้องการซื้ออย่างมาก และเป็นกลุ่มสินค้าที่ให้มาร์จิ้นสูง ทำให้บริษัทฯ มีความสามารถในการทำกำไรได้เพิ่มขึ้น
พร้อมด้วยในช่วงครึ่งปีหลังบริษัทฯ จะเปิดขายโครงการแนวราบใหม่อย่างต่อเนื่อง 8 โครงการ มูลค่ารวมกว่า 5 พันล้านบาท แบ่งเป็น บ้านเดี่ยว 2 โครงการ และทาวน์เฮ้าส์ 6 โครงการ ซึ่งเชื่อว่าจะช่วยผลักดันอัตรากำไรขั้นต้นในช่วงครึ่งปีหลัง ให้ฟื้นกลับมาตามเป้าหมายที่ 29-30% หลังจากไตรมาส 1/2564 ลดลงไปเหลืออยู่ที่ 26.7%
อย่างไรก็ตามบริษัทฯ จะยังไม่เน้นเปิดโครงการคอนโดมิเนียมมากนักในปีนี้ เนื่องจากยังคงได้รับผลกระทบจากภาวะเศรษฐกิจชะลอตัวค่อนข้างมาก และปริมาณซัพพลายในตลาดที่ยังมีมาก ประกอบกับกลุ่มลูกค้าชาวต่างชาติยังไม่สามารถเข้ามาซื้อได้ แต่บริษัทฯ มองว่าหากโควิด-19 คลี่คลายลงอย่างชัดเจน ตลาดคอนโดมิเนียมจะมีโอกาสฟื้นกลับมาอีกครั้ง เนื่องจากยังมีความต้องการที่อยู่อาศัยใกล้กับที่ทำงานและเดินทางสะดวก ซึ่งจะเป็นปัจจัยช่วยผลักดันตลาดคอนโดมิเนียมให้กลับมาหลังโควิด-19 ผ่านพ้นไป
อนึ่งทางบริษัทฯ ยังคงเป้าหมายยอดขายทั้งปี 2564 ไว้ที่ 3.2 หมื่นล้านบาท จากปีก่อนทำได้ 2.19 หมื่นล้านบาท หรือเติบโต 45% ส่วนรายได้คาดว่าจะทำได้ 3.2 หมื่นล้านบาท จากปีก่อนมีรายได้ 2.92 หมื่นล้านบาท หรือเติบโต 9% และมีแผนเปิดโครงการใหม่ทั้งหมด 29 โครงการ